**R O M Â N I A**

**JUDEŢUL MUREȘ**

**CONSILIUL LOCAL MUNICIPAL TÂRGU MUREŞ**

**Referat de aprobare**

**privind acordarea titlului de „Cetățean de Onoare al Municipiului Târgu Mureș”**

**domnului Kerekes István**

Domnul **Kerekes István** a contribuit excepțional la promovarea imaginii municipiului nostru pe plan național și internațional prin intermediul artei fotografice.

Kerekes István, originar din Târgu Mureș, este un artist fotograf de renume mondial, ale cărui lucrări au impresionat și continuă să impresioneze publicul internațional prin forța expresivă, sensibilitatea artistică și capacitatea de a surprinde esența vieții cotidiene din regiuni autentice ale României. Prin talentul său incontestabil și prin dedicarea sa neobosită pentru captarea unor momente de o profundă încărcătură emoțională, Kerekes István a reușit să atragă atenția asupra municipiului Târgu Mureș și să-l plaseze pe harta culturală a lumii.

În mod particular, lucrarea sa intitulată „Yelena”, realizată în Maramureș, a stabilit un record mondial, devenind cea mai premiată fotografie portret din lume, fiind distinsă cu peste 600 de premii internaționale în 58 de țări. Această realizare remarcabilă, alături de numeroase alte distincții și premii obținute de-a lungul carierei sale, confirmă excelența artistică a domnului Kerekes István și rolul său de ambasador cultural al municipiului nostru.

De asemenea, Kerekes István a fost recunoscut ca fiind cel mai tânăr fotograf din lume care a obținut prestigiosa distincșie Artist Excelent de diamant, gradul 3 ( EFIAP/d3) de la Federația Internațională de Artă Fotografică, o distincție care subliniază, o dată în plus, valoarea inestimabilă a contribuției sale în domeniul artei fotografice.

Având în vedere faptul că activitatea artistică a domnului Kerekes István contribuie substanțial la consolidarea identității culturale a municipiului Târgu Mureș, la promovarea tradițiilor locale și la crearea unei imagini pozitive a orașului pe plan internațional, se consideră oportună și necesară conferirea titlului de „Cetățean de Onoare al Municipiului Târgu Mureș” acestui artist de excepție.

Față de cele prezentate, propun aprobarea prezentului proiect de hotărâre.

**Consilier local municipal Târgu Mureș**

**Kelemen Atilla Márton**

**R O M Â N I A Proiect**

**JUDEŢUL MUREȘ**

**CONSILIUL LOCAL MUNICIPAL TÂRGU MUREŞ INIŢIATOR**

**Consilier local municipal**

**Kelemen Atilla Márton**

**H O T Ă R Â R E A nr. \_\_\_\_\_\_\_**

**din\_\_\_\_\_\_\_\_\_\_\_\_\_\_\_\_\_\_\_\_\_2025**

**privind acordarea titlului de „Cetățean de Onoare al Municipiului Târgu Mureș”**

**domnului Kerekes István**

***Consiliul local municipal Târgu Mureş, întrunit în şedinţă ordinară de lucru,***

**Având în vedere:**

* Referatul de aprobare nr. \_\_\_\_\_\_\_\_\_\_\_\_\_, inițiat de domnul Kelemen Atilla Márton, consilier local municipal Târgu Mureș, privind acordarea titlului de „Cetățean de Onoare al Municipiului Târgu Mureș” domnului Kerekes István
* Raportul de specialitate al Direcţiei Juridice, Contencios Administrativ şi Administraţie Publică Locală
* Raportul de specialitate al Direcția activități social-culturale, patrimoniale și comerciale – Serviciul relații interne și internaționale
* Hotărârea Consiliului local municipal nr. 111 din 22.04.2021, privind aprobarea Regulamentului de conferire a titlului de ”Cetăţean de onoare al Municipiului Târgu Mureş”,

**În temeiul** prevederilor art. 129 alin. (1), (13) şi (14), art. 136 alin. (1) și art. 196 alin. (1)

lit.”a” din O.U.G. nr. 57/2019 privind Codul Administrativ, cu modificările și completările ulterioare,

**H o t ă r ă ş t e :**

**Art. 1.** Se aprobă **acordarea titlului de “Cetățean de Onoare al Municipiului Târgu Mureș” domnului Kerekes István.**

**Art. 2.** Cu aducerea la îndeplinire a prevederilor prezentei hotărâri se încredinţează Executivul Municipiului Târgu Mureş prin Direcţia Activități Social-Culturale, Patrimoniale și Comerciale – Serviciul Relații Interne și Internaționale.

**Art. 3.** În conformitate cu prevederile art. 252, alin. (1) lit. „c” și ale art. 255 din O.U.G. nr. 57/2019 privind Codul administrativ, cu modificările și completările ulterioare, precum și ale art. 3, alin. (1) din Legea nr. 554/2004, privind contenciosul administrativ, prezenta Hotărâre se înaintează Prefectului Judeţului Mureş pentru exercitarea controlului de legalitate.

**Art.4.**Prezenta hotărâre se comunică Direcţiei Activități Social-Culturale, Patrimoniale și Comerciale – Serviciului relații interne și internaționale și domnului consilier Kelemen Atilla Márton.

**Viză de legalitate,**

**Secretarul general al Municipiului Târgu Mureş**

**Bordi Kinga**